Donald Trump, fráfarandi forseti Bandaríkjanna, fordæmdi í gær árás óeirðaseggja í þinghúsið í Washington, skömmu eftir að ákæra á hendur honum var staðfest.
Róbert Jóhannsson tók saman. Nánar verður fjallað um ákæru Bandaríkjaþings í Hádeginu á Rás 1 að loknum hádegisfréttum.
Donald Trump varð í gær fyrsti forsetinn í sögu Bandaríkjanna sem er í tvígang ákærður til embættismissis. Hann er sakaður um að egna stuðningsmenn sína til þess að ráðast inn í þinghúsið, sömu stuðningsmenn og hann fordæmdi í gærkvöld.
Við undirritun ákærunnar sagði Nancy Pelosi, forseti fulltrúadeildarinnar, að þingmenn deildarinnar hafi sýnt það þvert á flokka að enginn sé yfir lögin hafinn í Bandaríkjunum, ekki einu sinni forsetinn.
Trump sagði í yfirlýsingu í gær að hann fordæmdi hegðun þeirra sem fóru inn í þinghúsið, og ofbeldi og skemmdarverk eigi ekki að líðast í Bandaríkjunum.
Joe Biden, verðandi forseti, biðlaði til þingmanna öldungadeildarinnar að forgangsraða verkefnum nú þegar ákæran væri komin á borð þeirra. Fyrir liggi áríðandi mál á borð við glímuna við kórónuveirufaraldurinn og efnahagsþrengingar af völdum hans. Auk þess lagði Biden áherslu á að öldungadeildin samþykkti tilnefningar hans í ráðherraembætti svo ríkisstjórn hans geti hafist handa sem allra fyrst.